b'\n_START_ARTICLE_\nGuaifer de Salerno\n_START_PARAGRAPH_\nGuaifer (de asemenea, Guaifar, Waifer, Waifar sau Guaiferio) (n. cca. 835 \xe2\x80\x93 d. 880) a fost principe longobard de Salerno de la 861 p\xc3\xa2n\xc4\x83 la moarte._NEWLINE_Guaifer a fost fiul lui Daufer "cel Mut" \xc8\x99i nepot al lui Daufer "Profetul" \xc8\x99i a fost primul membru al familiei Dauferizilor care s-a instalat pe din Salerno, pe care familia respectiv\xc4\x83 l-a dominat nestingherit\xc4\x83 p\xc3\xa2n\xc4\x83 \xc3\xaen 977._NEWLINE_Sora lui Guaifer, Adelchisa, era c\xc4\x83s\xc4\x83torit\xc4\x83 cu principele Sicard de Benevento \xc8\x99i c\xc3\xa2nd acesta a fost asasinat, iar Radelchis I a uzurpat tronul beneventin, familia Dauferizilor a acordat ajutor \xc3\xaen eliberarea lui Siconulf, fratele principelui ucis, \xc8\x99i l-a sprijinit \xc3\xaen r\xc4\x83zboiul declan\xc8\x99at \xc3\xaempotriva lui Radelchis, inclusiv proclam\xc3\xa2ndu-l principe de Salerno. \xc3\x8en 851, marele principat de Benevento a fost \xc3\xaen mod oficial divizat \xc3\xaentre Benevento \xc8\x99i Salerno de c\xc4\x83tre \xc3\xaemp\xc4\x83ratul Ludovic al II-lea. Fiul \xc8\x99i succesorul lui Siconulf, Sico al II-lea a trecut sub controlul lui Peter, care, \xc3\xaen decembrie 853, a primit recunoa\xc8\x99terea imperial\xc4\x83 ca principe. Petru a fost succedat de fiul s\xc4\x83u, Ademar, \xc3\xaens\xc4\x83 domnia acestuia a fost una nepopular\xc4\x83 \xc8\x99i din 859, Capua, vasal\xc4\x83 salernitanilor, s-a separat, devenind independent\xc4\x83. \xc3\x8en 861, lucrurile au evoluat a\xc8\x99a \xc3\xaenc\xc3\xa2t Guaifer, conduc\xc3\xa2nd o r\xc4\x83scoal\xc4\x83 popular\xc4\x83 \xc3\xaempotriva lui Ademar, l-a eliminat pe acesta, dup\xc4\x83 care l-a intemni\xc8\x9bat \xc8\x99i mai t\xc3\xa2rziu chiar l-a orbit. Pentru a-\xc8\x99i consolida pozi\xc8\x9bia, Guaifer l-a exilat pe propriul s\xc4\x83u nepot, un alt Daufer. Toate aceste evenimente au fost considerate ca rebeliuni de c\xc4\x83tre Ludovic al II-lea, \xc3\xaens\xc4\x83, din fericire pentru Guaifer, \xc3\xaemp\xc4\x83ratul era ocupat cu alte priorit\xc4\x83\xc8\x9bi la acea vreme._NEWLINE_La \xc3\xaenceputul domniei sale, era \xc3\xaenc\xc4\x83 deschis\xc4\x83 chestiunea Capuei, care, dup\xc4\x83 mai multe evolu\xc8\x9bii, devenise independent\xc4\x83 sub gastaldul \xc8\x99i contele Landulf al II-lea, \xc3\xaens\xc4\x83 Guaifer a reu\xc8\x99it s\xc4\x83 men\xc8\x9bin\xc4\x83 noul principat sub st\xc4\x83p\xc3\xa2nirea salernitan\xc4\x83. \xc3\x8en acest context, Guaifer s-a c\xc4\x83s\xc4\x83torit cu Landelaica, fiica lui Lando I de Capua, cu care a avut un fiu, viitorul Guaimar I, care i-a \xc8\x99i succedat._NEWLINE_\xc3\x8en 865, Guaifer a \xc3\xaentemeiat m\xc4\x83n\xc4\x83stirea de la San Massimo, unde el \xc8\x99i urma\xc8\x99ii s\xc4\x83i au fost \xc3\xaenmorm\xc3\xa2nta\xc8\x9bi, iar \xc3\xaen 868 a oferit acesteia numeroase propriet\xc4\x83\xc8\x9bi \xc8\x99i subsidii._NEWLINE_\xc3\x8en pofida statutului s\xc4\x83u de principe cre\xc8\x99tin, el nu s-a aflat mereu \xc3\xaen r\xc4\x83zboi cu musulmanii \xc8\x99i, potrivit cronicarului Erchempert, chiar le-a acordat acestora foedus la un moment dat. Cu toate acestea, sarazinii i-au asediat cetatea de re\xc8\x99edin\xc8\x9b\xc4\x83 \xc3\xaen 871\xe2\x80\x93872, fiind respin\xc8\x99i._NEWLINE_Guaifer a fost nevoit s\xc4\x83 se retrag\xc4\x83 la m\xc4\x83n\xc4\x83stirea din Montecassino \xc3\xaen 880, unde a murit la pu\xc8\x9bin\xc4\x83 vreme.'